বেহালা বাজার যাওয়ার সময়ে আচমকা পিছন থেকে ডাক পেয়ে কিছুই চমকে উঠেছিলেন বছর ৬৫-র গীতা সাহা। ‘‘দিদি আপনার গলায় শুঁয়োপোকা রয়েছে’’- কথাটা শুনে ঘাবড়ে যান গীতাদেবী। কিছু বুঝে ওঠার আগেই তাঁর গলা থেকে গলার হারটি নিয়ে চম্পট দেয় যুবক। তবে খুব বেশি দূর যেতে পারেনি ওই যুবক। একটু যেতেই ট্রাফিক পুলিশের হাতে ধরা পড়ে যায় সে।

এই বিষয়ে অন্যান্য খবর

কলকাতায় চোর ধরল ‘পিৎজা ডেলিভারি বয়’! ফাঁদে পা অন্য সঙ্গীর
থানার পাশে বাসস্টপ আটকে অটোর সারি বিটি রোডে


জানা গিয়েছে, গীতা সাহার বাড়ি বেহালার আশ্চর্য সমিতি রোড এলাকায়। বুধবার বাজার যাওয়ার সময় এক যুবক আচমকা রাস্তা থেকেই তাঁর গলার হারটি ছিনিয়ে নিয়ে পালায়। সঙ্গে সঙ্গে চিৎকার শুরু করে দেন গীতাদেবী।
দেখুন ভিডিও—
 

 
স্থানীয় এক ব্যক্তি দৌড়ে গিয়ে ওই যুবককে ধরার চেষ্টা করেছিলেন। কিন্তু তাঁকে বন্দুকের ভয় দেখায় অভিযুক্ত যুবক। 
সেই সময় ডিএইচ রোড এলাকায় কর্মরত ছিলেন ট্রাফিক সার্জেন্ট অনিকেত মিত্র। তিনি দৌড়ে গিয়ে ধরে ফেলেন অভিযুক্ত যুবককে। পরে পর্ণশ্রী থানার পুলিশ এসে ওই যুবককে গ্রেফতার করে। 
অভিযুক্ত যুবকের নাম জানা যায়নি। তার বাড়ি দক্ষিণ ২৪ পরগনার আমতলায় বলে জানা গিয়েছে। তার চুরি করার এই পদ্ধতি যথেষ্ট অভিনব বলে মানছেন পুলিশকর্তারা।